Landsrettens dom stadfæstet i sag om overtrædelse af bl.a. udlændingelovens § 60, stk. 2, jf. § 42 a, stk. 1, 1. pkt.
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Forbrydelser mod offentlig myndighed;
Udlændinge;

/

 

Straf og udvisning for brud på bl.a. opholds-, underretnings og meldepligt

Sag 36/2020

Dom afsagt den 1. april 2022

Anklagemyndigheden
mod
T

En udlænding på tålt ophold, der flere gange havde overtrådt sine opholds-,
underretnings- og meldepligter på et udrejsecenter, blev straffet med 60 dages fængsel og
udvist

T var tidligere straffet adskillige gange og udvist på grund af kriminalitet, men han kunne ikke
udsendes tvangsmæssigt. Han var derfor på tålt ophold i Danmark på udrejsecenteret
Kærshovedgård.

T havde flere gange overtrådt sine opholds-, underretnings- og meldepligter på udrejsecenteret
og desuden en enkel gang gennem sin adfærd over for personalet lagt hindringer i vejen for
udførelsen af opgaver med driften samt opretholdelsen af ro og orden på udrejsecenteret.

Straffen herfor blev fastsat til 60 dages fængsel. Højesteret lagde herved vægt på bl.a. de
retningslinjer, der fremgår af forarbejderne til bestemmelserne om opholds-, underretnings-og
meldepligterne.

Da udvisning af T ikke med sikkerhed ville være i strid med Danmarks internationale
forpligtelser, herunder artikel 8 i Den Europæiske Menneskerettighedskonvention, blev T
endvidere udvist på ny med indrejseforbud i 6 år.

Højesteret lagde herved vægt på bl.a. den kriminalitet, som T havde begået i Danmark, at T
ikke havde lovligt ophold på gerningstidspunkterne, idet han var udvist, og at T navnlig i kraft
af at have boet en ikke ubetydelig del af sin barndom i Somalia måtte antages at have et vist
kendskab til somali og somaliske forhold.

Landsretten var nået til samme resultat.



/